Breiðafjörðurinn kom best út í netarallinu Síðla í apríl lauk árlegri rannsókn Hafró á hrygningarslóð þorsks , svokölluðu netaralli . Að þessu sinni tóku sex bátar þátt í rallinu , hér úti af Vesturlandi voru það Saxhamar SH sem veiddi á Breiðafirði og Þórsnes II SH í Faxaflóa . Markmið verkefnisins er að safna upplýsingum um aldurs - og lengdar - / þyngdarsamsetningu hrygnandi þorsks , kynþroska og um vöxt á helstu hrygningarsvæðum . Einnig að meta árlega magn kynþroska þorsks sem fæst í þorskanet á hrygningarstöðvum og breytingar í gengd hrygningarþorsks á mismunandi svæðum . Niðurstaða þess varð sú að Breiðafjörðurinn kom best út í þessum rannsóknum . Um 40 til 50 trossur voru lagðar á hverju rannsóknarsvæði og fór fjöldi eftir stærð þeirra . Afli var góður eins og við var búist , segir á heimasíðu Hafrannsóknastofnunar , en tiltölulega mikið er nú af stórum þorski í stofninum . Þorskafli var þó talsvert minni í ár eða um 490 tonn á móti tæpum 600 tonnum í fyrra . Góð veiði var á flestum svæðum fyrir vestan og sunnan land . Kom Breiðafjörðurinn best út , eins og áður segir , og fengust þar um 125 tonn af þorski í 50 lögnum sem er þó talsvert minna en í fyrra , en þá fengust um 180 tonn . Aflinn í netarallinu hefur verið góður í fjögur ár eða allt frá árinu 2007 . Á vef Hafró segir að úrvinnsla gagna sé á frumstigi , en fyrstu niðurstöður muni liggja fyrir í lok þessa mánaðar .